Document ID: /roh_data/filtered/fineweb-2-filterrobots_roh.jsonl.gz/9353

Sin fundament dalla presenza da lufs ella regiun Surselva, lessan nus informar indigens e hosps da vacanzas cun quest fegl d'informaziun.
General
Ina cuntrada naturala e cultivada porscha spazi ton als animals selvadis sco era a sportists. Entras activitads dil temps liber duei denton il spazi da viver dalla selvaschina en mintga cass vegnir risguardaus e respectaus. En special ston surtut ils asils da schurmetg per la selvaschina vegnir risguardai. Dapli informaziuns anfleis vus sin www.ajf.gr.ch asils da sevaschina
Ils lufs ein buc directamein in prighel. Tut las activitads dil temps liber ein era vinavon pusseivlas! Sche las reglas da cumportament vegnan risguardadas, dat ei negin prighel per viandonts, bikers, curriders ed auters amaturs dad activitads el liber. Era affons astgan vinavon termagliar sut survigilonza egl uaul. Mira fegl d’informaziun luf www.wolf.gr.ch Unterwegs im Wolfsgebiet
Reglas da cumportament en vesta al luf
Lufs scappan buc adina immediat. Igl ei diltuttafatg normal ch’il luf observa e schazegia en igl emprem mument la situaziun, per silsuenter s’allontanar plaunet ni scappar.
- Sche vus entupeis in luf, stei ruasseivlamein eri. Ha il luf fatg persenn che vus haveis engartau el, s’allontanescha el pil solit.
- Sch’il luf scappa buc immediat, fagei attents el sin vus cun vusch resoluta.
- Empruei sut neginas circumstanzas da s’avischinar al luf. Era buc per fotografar el.
- Sut neginas circumstanzas astgeis vus suandar il luf.
- Lufs san veser tgauns sco rivals en lur revier ni sco preda. Teni adina vies tgaun sut survigilonza ni prendei el vid la corda.
Dapli informaziuns anfleis vus sut www.ajf.gr.ch fegl d’informaziun luf
Reglas da cumportament en vesta a muntaneras da vaccas-mumma
Pil solit ein vaccas buc animals prigulus, denton marveglius. Enten entrar sin pastira ston ils animals e lur cumportament denton adina vegnir observai. Igl ei da far stém sil suandont:
- Vaccas-mumma protegian lur vadials. Respectei quei fatg e teni distanza!
- Prendei vies tgaun vid la corda e teni el sut controlla.
- Sedepurtei a moda ruasseivla, tementei e spuentei buc ils animals!
- Serrei la purteglia e suandei il trutg che meina tras la pastira.
- Duessen las vaccas empruar d’attaccar vies tgaun, schei libers el dalla corda per ch’el sappi scappar. In tgaun ei pil solit sperts avunda per saver untgir in’attacca dallas vaccas.
- Smanatschas d’attacca dallas vaccas semuossan enten alzar e sbassar il tgau, sburflar, scarsar giun plaun e burlar. Sche Vus observeis tals signals d’alarm, bandunei la pastira enten serender plaunsiu anavos. Moviments sperts fan ina pareta smanatschonta sin las vaccas.
Origin: Sendas da viandar dalla Svizra www.wandern.ch
Tgauns da protecziun per muntaneras
Muort il retuorn dils lufs e dils uors basegnan ils animals da néz puspei dapli protecziun sin pastira. Sin alps nunsurveseivlas san mo ils tgauns da protecziun porscher effizientamein quei schurmetg allas muntaneras. Els protegian da gi e da notg lur muntaneras a moda independenta ed instinctiva e quei da tutt’aura.
Tgei far, sche Vus s’entupeis cun in tgaun da protecziun?
Tier damondas en connex cun selvaschinas dat il guardiaselvaschina local bugen risposta. Mira sut www.ajf.gr contacts